Foto’s: Meisies kleur, skeer hare vir KansaLeerders tydens Afrikaans Hoër Meisieskool se jaarlikse Shavathon (Foto: Mizanne Hattingh/ Maroela Media) Die senuwees het byna oorgeborrel onder die jong meisies wat in die ry gewag het om hul hare af te sny, maar elkeen is deur ŉ groep jubelende klasmaats aangemoedig en gelukgewens. Afrikaans Hoër Meisieskool in Pretoria het Vrydagoggend hul jaarlikse Shavathon vir die Kankervereniging van Suid-Afrika (Kansa) gehou. Meisies het hul hare in al die kleure van die reënboog laat spuitverf, daar is ŉ muntlegging gehou en die dapper leerders het reg gaan staan om hul poniesterte vir Kansa te skenk. “Ons doen dit elke jaar, dis ŉ tradisie waarna die leerders uitsien,” het Megan Kruger, die hoofmeisie van die skool, gesê. Die hoofmeisie van Afrikaans Hoër Meisieskool (Foto: Mizanne Hattingh/ Maroela Media) “Daar is vandag 67 poniesterte geskenk,” het Colleen Naudé, bemarkingsbestuurder van Afrikaans Hoër Meisieskool, later in die dag aan Maroela Media vertel. Dié poniesterte word aan Kansa geskenk en sal omskep word in pruike vir kankerpasiënte wat hul hare as gevolg van chemoterapie verloor. Die meisies sien dit nie net as geleentheid om geld vir kanker in te samel nie, maar dit is ook sommer net ŉ pretdag wat elke meisie geniet. “Ons het vanjaar besluit om weer die Shavathon te hou, maar om dit net nog groter te maak. Ons het die hele land betrek deur skole en sakeondernemings uit te daag om ook só ŉ geleentheid te reël.” Die Voortrekkers van Klapperkop-kommando het op 26 Februarie ŉ soortgelyke geleentheid by Castle Gate-inkopiesentrum naby Monumentpark in Pretoria gehou. Hier het vrywilligers ook hulde gebring aan mense wat met kanker stoei. Daar was ook die geleentheid om blomme en foto’s teen ŉ helde-muur te plak om diegene wat hul geveg teen kanker verloor het, te huldig. Altesaam 13 poniesterte van langer as 25 cm is tydens die Voortrekkerkommando se Shavathon geskenk. Kyk na ‘n video van die geleentheid hier: